Dôvodová správa
Všeobecná časť

	Návrh nariadenia vlády, ktorým sa mení nariadenie vlády Slovenskej republiky č. 722/2004 Z. z. o výške úhrady poistenca za služby súvisiace s poskytovaním zdravotnej starostlivosti v znení nariadenia vlády Slovenskej republiky č. 65/2005 Z. z. sa predkladá mimo Plánu legislatívnych úloh vlády Slovenskej republiky na rok 2006. 
	Vypracovanie predkladanej novely nariadenia vlády vyplýva z potreby zníženia finančnej zaťaženosti osôb, ktorým sa poskytuje zdravotná starostlivosť. 
	Cieľom navrhovanej úpravy je zabezpečiť, aby poistenci neplatili poplatky za služby súvisiace s poskytovaním ambulantnej zdravotnej starostlivosti a ústavnej zdravotnej starostlivosti.
	Navrhovaná právna úprava je v súlade s  Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.
	Návrh nariadenia vlády bude mať ročný vplyv na rozpočet verejnej správy cca 570 mil. Sk, ktorý bude vykrytý v rámci limitov rozpočtov verejnej správy; nemá environmentálny vplyv, vplyv na zamestnanosť ani podnikateľské prostredie.

Osobitná časť

K čl. I

K bodu 1
	Výška úhrady za stravovanie a pobyt počas poskytovania ústavnej zdravotnej starostlivosti sa ustanovuje tak, aby sa dosiahlo neplatenie poplatkov poistencami pri hospitalizácii. Poplatky počas poskytovania kúpeľnej starostlivosti zostávajú zachované.

K bodu 2
	Legislatívno-technická úprava vzhľadom na znenie bodu 1.

K bodu 3
	Výška úhrady za služby súvisiace s poskytovaním ambulantnej zdravotnej starostlivosti sa ustanovuje tak, aby sa dosiahlo neplatenie poplatkov poistencami pri poskytovaní ambulantnej zdravotnej starostlivosti.

K čl. II
	Dátum účinnosti sa ustanovuje s prihliadnutím na predpokladanú dĺžku legislatívneho procesu.